SKRIFTLIG FORESPØRGSEL E-1963/00

af Maria Sanders-ten Holte (ELDR) til Kommissionen

(21. juni 2000)

Om: Musikundervisning i de forskellige medlemsstater

Musikundervisning på ikke-professionelt plan kan gennemføres på musikskoler eller i folkeskolen og på gymnasier. Musikskolerne lægger generelt hovedvægten på musikudøvelse, mens folkeskolen og gymnasier hovedsageligt begrænser sig til at lære eleverne at værdsætte musik. I nogle medlemsstater finder der tilsyneladende et godt samarbejde sted mellem musikskolerne og folkeskolen og gymnasierne om musikundervisningen.

I sine konklusioner fra 18. december 1997 om musikkens rolle i Europa fremførte Rådet, at musikken er et grundlæggende element i vore landes kulturer og historie. I samme meddelelse opfordrer Rådet Kommissionen til under hensyntagen til nærhedsprincippet at lægge særlig vægt på den musikalske opdragelse fra den tidligste barndom og til eventuelt at oprette et europæisk informations- og dokumentationscenter.

1. Er der på grundlag heraf gennemført en sammenlignende undersøgelse på europæisk plan af musikundervisningen i de forskellige medlemsstater for så vidt angår spørgsmålet om samarbejde eller ej?

2. Ligger Kommissionen i den forbindelse inde med oplysninger om, på hvilket forvaltningsniveau der træffes beslutning i de forskellige medlemsstater om oprettelse af musikskoler på den ene side og om musikundervisningen i den normale skoleundervisning på den anden side?

3. Er Kommissionen klar over, om musikundervisning udgør en integreret del af læseplanerne i folkeskolen og gymnasier i medlemsstaterne, hvad formålet med undervisningen er, og hvilket niveau der tilstræbes for eleverne?

4. Kan Kommissionen oplyse, hvilken andel af det statslige budget, der er afsat til kultur og navnlig musikundervisning?

5. Vil Kommissionen, såfremt disse oplysninger ikke foreligger, være rede til at gennemføre en undersøgelse?

Svar afgivet på Kommissionens vegne af Viviane Reding

(7. september 2000)

Rådet konklusioner af 18. december 1997 om musikkens rolle i Europa understreger de områder af fælles interesse, der tager sigte på at fremme adgangen til musik og dens udbredelse i Europa. Efter disse konklusioner og for at kunne råde over informationer på det europæiske plan har Det Europæiske Musikobservatorium (som modtog støtte i 1998) gennemført flere undersøgelser, som hovedsagelig drejer sig om de nationale repertoirer cirkulation, musikindustrien i Europa og offentlighedens adgang til musik.

Musikundervisningen i medlemsstaterne er et område, der udelukkende henhører under medlemsstaternes kompetence, og dens situation er derfor en følge af den prioritering, medlemsstaterne har foretaget. I øvrigt har Kommissionen ikke på nuværende tidspunkt udtømmende oplysninger på europæisk plan om musikundervisningens situation i de forskellige medlemsstater. Den har nedsat arbejdsgrupper til at behandle europæiske kulturstatistikker. Fra slutningen af år 2001 vil Kommissionen fra disse grupper modtage mere nøjagtige oplysninger.

Det er vigtigt at bemærke, at programmet Kultur 2000, som er Fællesskabets eneste redskab for finansiering og planlægning i kultursektoren, bl.a. har taget hensyn til Rådets konklusioner af 18. december 1997, og således i indkaldelsen af forslag for år 2000 har givet prioritet til samarbejdsaftaler i musiksektoren.